B. Bugár, podpredseda NR SR: (2005-05-18):
Dávam slovo spravodajcovi, ktorého určil navrhnutý gestorský ústavnoprávny výbor, poslancovi Jozefovi Miklušičákovi, nech sa páči. J. Miklušičák, poslanec: Vážený pán predsedajúci, vážené panie poslankyne, páni poslanci, vážení prítomní, Ústavnoprávny výbor Národnej rady Slovenskej republiky uznesením z 27. apríla 2005 ma určil za spravodajcu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach a o zmene a doplnení zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov (tlač 1132). Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona obsahuje z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Za súčasného právneho stavu nie je predložený návrh zákona v súlade s platným znením ústavy, avšak nadväzuje na paralelne predložený návrh skupiny poslancov na vydanie ústavného zákona, ktorým sa mení Ústava Slovenskej republiky č. 460/1992 Zb., ktorého cieľom je doplniť pôsobnosť Najvyššieho kontrolného úradu Slovenskej republiky v čl. 60 o právomoc kontrolovať hospodárenie s finančnými prostriedkami politických strán a politických hnutí. Znamená to, že súlad navrhovaného zákona s Ústavnou Slovenskej republiky môže byť aktuálny až po ukončení legislatívneho procesu ohľadne tohto ústavného zákona. Znamená to tiež, že hlasovať o práve prerokúvanom poslaneckom návrhu možno až v prípade, ak predmetný ústavný zákon bude schválený do druhého čítania. Účelom navrhnutého zákona je podriadiť kontrolnej činnosti Najvyššieho kontrolného úradu hospodárenie politických strán a politických hnutí s ich financiami. Osobitná časť dôvodovej správy obsahuje odôvodnenie jednotlivých ustanovení zákona. Podľa navrhovateľov zákona nebude mať zákon dosah na štátny rozpočet, rozpočty obcí a vyšších územných celkov, na zamestnanosť a nebude mať ani vplyv na životné prostredie. Z pripojenej doložky zlučiteľnosti návrhu zákona s právom Európskej únie a právom Európskych spoločenstiev vyplýva, že problematika navrhovaného zákona nie je v práve Európskych spoločenstiev upravená. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, navrhujem, aby sa Národná rada Slovenskej republiky uzniesla, že podľa § 73 ods. 3 písm. c) rokovacieho poriadku prerokuje uvedený návrh zákona v druhom čítaní. V súlade s rozhodnutím predsedu Národnej rady Slovenskej republiky č. 1139 z 25. apríla 2005 podľa § 74 rokovacieho poriadku Národnej rady Slovenskej republiky navrhujem, aby návrh zákona prerokovali výbory Národnej rady Slovenskej republiky: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre verejnú správu a Výbor Národnej rady Slovenskej republiky pre ľudské práva, národnosti a postavenie žien. Za gestorský výbor navrhujem Ústavnoprávny výbor Národnej rady Slovenskej republiky. Odporúčam, aby výbory vrátane gestorského predmetný návrh zákona prerokovali v druhom čítaní do 20. júna 2005. Pán predsedajúci, prosím, otvorte rozpravu.